Na temelju članka 18. Zakona o proračunu ("Narodne novine" broj 144/21) i članka 34. Statuta Općine Kostrena ("Službene novine Općine Kostrena" broj 2/18, 11/18 i 1/20, 1/21, 3/22) Općinsko vijeće Općine Kostrena na sjednici održanoj 29. studenoga 2023. godine donijelo je

**O D L U K U**

**o izvršavanju Proračuna Općine Kostrena za 2024. godinu**

**I. OPĆE ODREDBE**

**Članak 1.**

Ovom se Odlukom uređuje struktura prihoda, primitaka, rashoda i izdataka Proračuna Općine Kostrena za 2024. godinu (u daljnjem tekstu: Proračun) i njegovo izvršavanje, opseg zaduživanja i jamstava, upravljanje javnim dugom te financijskom i nefinancijskom imovinom, prava i obveze korisnika proračunskih sredstava, ovlasti Općinskog Načelnika u izvršavanju Proračuna te druga pitanja o izvršavanju Proračuna.

**Članak 2.**

Stvarna naplata prihoda nije ograničena procjenom prihoda u Proračunu, a iznosi rashoda i izdataka utvrđeni u Proračunu smatraju se maksimalnim svotama i ne smiju prelaziti utvrđene iznose.

**II. STRUKTURA PRORAČUNA**

**Članak 3.**

Proračun Općine Kostrena se sastoji od Općeg i Posebnog dijela te Obrazloženja.

Opći dio Proračuna sadrži: sažetak Računa prihoda i rashoda i Računa financiranja, Račun prihoda i rashoda i Račun financiranja.

U Računu prihoda i rashoda iskazani su svi porezni i neporezni prihodi i prihodi od nefinancijske imovine te sredstva za financiranje javnih rashoda na razini Općine Kostrena i proračunskih korisnika.

U Računu financiranja iskazani su primici od financijske imovine i zaduživanja te svi izdaci za financijsku imovinu i otplatu kredita i zajmova.

 Posebni dio Proračuna sastoji se od plana rashoda i izdataka Općine i proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

**Članak 4.**

Prihodi i primici, te rashodi i izdaci proračuna iskazani su prema proračunskim klasifikacijama.

Proračunske klasifikacije su: organizacijska, ekonomska, funkcijska, lokacijska, programska klasifikacija i izvori financiranja.

**III. IZVRŠAVANJE PRORAČUNA**

**Članak 5.**

 Sredstva proračuna koriste se za financiranje rashoda, funkcija i programa predstavničkog i izvršnog tijela, kao i upravnih tijela Općine Kostrena.

Sredstva Proračuna osiguravaju se korisnicima Proračuna koji su u njegovom Posebnom dijelu određeni za nositelje glava, po utvrđenim programima, projektima i aktivnostima.

Sredstva Proračuna smiju se koristiti samo za namjene utvrđene posebnim zakonima i odlukama Općine Kostrena, u visini sredstava određenih Proračunom.

**Članak 6.**

 Upravni odjel za financije i gospodarstvo i općinski proračunski korisnici odgovorni su za potpunu i pravodobnu naplatu prihoda i primitaka iz svoje nadležnosti.

 Prihodi proračuna i proračunskih korisnika uplaćuju se u Proračun na jedinstveni račun riznice u skladu sa zakonom, drugim propisima ili aktima.

 Prihodi i primici uplaćeni u Proračun do kraja tekuće godine prihod su Proračuna tekuće godine.

 Korisnici Proračuna smiju koristiti proračunska sredstva samo za namjene koje su utvrđene u Proračunu.

Sredstva za pokroviteljstva i sredstva za aktivnosti i projekte koja se izvršavaju kao subvencije, donacije i pomoći pojedinom korisniku, raspoređuje Načelnik ako krajnji korisnik nije utvrđen u Posebnom dijelu Proračuna.

**Članak 7.**

Ako se prihodi i primici Proračuna ne naplaćuju u planiranim svotama i planiranoj dinamici tijekom godine, prednost u podmirivanju rashoda Proračuna imaju izdaci za otplatu kredita i rashodi za redovnu djelatnost Općine Kostrena.

**Članak 8.**

 Upravni odjeli obvezani su, u roku od 15 dana od stupanja na snagu Proračuna izvijestiti sve korisnike o odobrenim sredstvima za 2024. godinu, a isti su obvezni u daljnjem roku od 15 dana izvijestiti krajnje korisnike koji su određeni kao nositelji sredstava u Posebnom dijelu Proračuna.

**Članak 9.**

Za planiranje i izvršavanje Proračuna odgovoran je Općinski načelnik.

Naredbodavac za izvršenje Proračuna je Općinski načelnik.

Načelnik Općine odgovoran je kao naredbodavac za zakonitu uporabu raspoređenih sredstava u Proračunu.

Pročelnici tijela Općinske uprave te čelnici pravnih osoba koje su korisnici Proračuna odgovorni su za planiranje i izvršavanje svoga dijela Proračuna.

Odgovornost za izvršavanje proračuna u smislu stavka 4. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava, kao i za izdavanje naloga za naplatu u korist proračunskih sredstava.

Pročelnici upravnih tijela Općine Kostrena i čelnici proračunskih korisnika odgovorni su za zakonitost, svrhovitost, učinkovitost i ekonomično raspolaganje proračunskim sredstvima.

Upravni odjel za financije i gospodarstvo prati izvršenje Proračuna i o tome izvješćuje Općinskog načelnika Općine Kostrena.

Pozicije u Proračunu koje nisu razrađene izvršavat će se temeljem Odluke Općinskog načelnika.

**IV. ISPLATA SREDSTAVA IZ PRORAČUNA**

**Članak 10.**

Slobodnim novčanim sredstvima na računu Proračuna upravlja Općinski načelnik.

**Članak 11.**

 Rashodi i izdaci Proračuna Općine Kostrena i proračunskih korisnika isplaćuju se s jedinstvenog računa općinske riznice na temelju naloga proračunskog korisnika i vjerodostojnih knjigovodstvenih isprava.

**Članak 12.**

 Korištenje proračunskih sredstava za određene namjene provodi se na temelju ovjerene financijske dokumentacije ili pismenog naloga pročelnika upravnih odjela.

**Članak 13.**

Za hitne i nepredviđene ili nedovoljno predviđene izdatke koristiti će se sredstva proračunske pričuve do visine određene Zakonom o proračunu, odnosno do 0,5 % prihoda Proračuna bez primitaka.

U proračunu za 2024. godinu planirana su sredstva proračunske zalihe u iznosu od 8.000 EUR koja će se koristiti za zakonom utvrđene namjene.

O korištenju proračunske zalihe odlučuje Općinski načelnik.

Načelnik može raspolagati sredstvima proračunske zalihe do iznosa odobrenog Proračunom.

Načelnik je dužan izvijestiti Općinsko vijeće o korištenju proračunske zalihe.

**Članak 14.**

Općinsko vijeće donosi Odluku o plaćama dužnosnika.

Općinsko vijeće donosi Odluku o koeficijentima za obračun plaća službenika i namještenika, a Odluku o visini bruto osnovice za obračun plaća donosi Općinski Načelnik.

Odluku o naknadama vijećnicima Općinskog vijeća, dužnosnicima koji dužnost obavljaju volonterski, te članovima radnih tijela donosi Općinsko vijeće.

**Članak 15.**

Korištenje sredstava za pokrivanje gubitaka trgovačkih društava u pretežitom vlasništvu Općine Kostrena i ustanova koje je osnovala Općina, te financiranje sponzorstva, pokroviteljstva i nabavu opreme odobriti će Općinski načelnik zasebnim odlukama.

**Članak 16.**

Kada se sredstva Proračuna koriste za sanaciju, dokapitalizaciju, ili kao udio u sredstvima pravne osobe Općina Kostrena postaje suvlasnik imovine u tim pravnim osobama razmjerno uloženim sredstvima.

**Članak 17.**

Pogrešno ili više uplaćeni prihodi u Proračun vraćaju se uplatiteljima na temelju naloga ovlaštenog službenika Općinske uprave na teret tih prihoda, temeljem zahtjeva uplatitelja i priloženog dokaza o pogrešno ili više uplaćenom prihodu.

**V. ZADUŽIVANJE I DAVANJE JAMSTAVA**

**Članak 18.**

Općina Kostrena se može kratkoročno zadužiti za premošćivanje jaza nastalog zbog različite dinamike priljeva sredstava i dospijeća obveza. Općinski Načelnik može donijeti odluku kojom se Općina kratkoročno zadužuje, najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova. Općina Kostrena se može kratkoročno zadužiti uzimanjem kredita ili zajmova kod poslovnih banaka i drugih kreditnih institucija te uzimanjem okvirnog kredita kod poslovne banke kod koje ima otvoren račun.

Općina Kostrena može se dugoročno zadužiti uzimanjem kredita i zajmova samo za investiciju koja se financira iz Proračuna uz suglasnost Vlade Republike Hrvatske ili ministra financija.

Odluku o zaduživanju Općine za kapitalne projekte koji se financiraju iz Proračuna Općine Kostrena donosi Općinsko vijeće prema uvjetima utvrđenim Zakonom o proračunu.

Iznos novog duga u tijeku proračunske godine iznositi će 10.000.000,00 EUR.

U 2024. godini Općina Kostrena će sklopiti ugovor o kreditu za zaduženje do iznosa 10.000.000,00 EUR za financiranje kapitalnog projekta: „DOM ZA STARIJE OSOBE“. U tekućoj, 2024. godini ne planira se povlačenje sredstava, dok se u 2025.godini planira povlačenje u iznosu 5.000.000,00 EUR, a u 2026.godini povlačenje u istom iznosu od 5.000.000,00 EUR.

Za realizaciju kapitalnog projekta „DJEČJI VRTIĆ PAVEKI“ planira se povlačenje kreditnih sredstava u 2024.g. u iznosu 330.000,00 EUR, a u 2025.g. 1.000.000,00 EUR.

Očekivani iznos ukupnog duga na kraju proračunske godine iznosi 1.895.379,41 EUR. Od tog iznosa dio u visini 330.000,00 EUR odnosi se na očekivani iznos duga na kraju proračunske godine od zaduženja za realizaciju kapitalnog projekta „DJEČJI VRTIĆ PAVEKI“, iznos od 1.393.589,48 EUR odnosi se na saldo na kraju proračunske godine kredita kod PBZ-a za kapitalne projekte „DRUŠTVENO VATROGASNI DOM U PAVEKIMA“ i „REKONSTRUKCIJA POMOĆNOG IGRALIŠTA STADIONA ŽUKNICA“ koji je u otplati, te iznos od 171.789,93 EUR odnosi se na saldo na kraju proračunske godine kredita kod HBOR-a za kapitalni projekt „ENERGETSKA OBNOVA ZGRADE DJEČJEG VRTIĆA „ZLATNA RIBICA““ koji je u otplati.

**Članak 19.**

Ukupna godišnja obveza Općine Kostrena može iznositi najviše do 20% ostvarenih prihoda u godini koja prethodi godini u kojoj se zadužuje, a u iznos ukupne godišnje obveze uključena su i dana jamstva kao i neplaćene obveze iz prethodnih godina.

**Članak 20.**

Trgovačka društva u pretežitom vlasništvu Općine i ustanove koje je osnovala Općina ne mogu se zaduživati bez odluke Općinskog vijeća kojom im se odobrava zaduživanje i uz uvjete i na način propisan zakonom.

**Članak 21.**

Općina Kostrena može davati jamstva trgovačkim društvima u pretežitom vlasništvu Općine Kostrena i ustanovama koje je osnovala do visine Zakonom utvrđenih iznosa.

Odluku o davanju jamstava donosi Općinsko vijeće.

**VI. PRIHODI PRORAČUNA**

**Članak 22.**

U Proračunu se planiraju svi prihodi koje sukladno pozitivnim propisima ostvaruje Općina.

Prihodi koje Općinska uprava ostvari obavljanjem djelatnosti, prihod su Proračuna i uplaćuju se na račun Proračuna.

Prihodi s osnova kamata po tražbinama uplaćuju se na račun Proračuna.

**VII. PLAĆANJE PREDUJMA**

**Članak 23.**

Plaćanje predujma moguće je samo izuzetno i na temelju prethodne suglasnosti Općinskog načelnika.

**VIII. PRIMJENA PRORAČUNSKOG RAČUNOVODSTVA I FINANCIJSKO**

 **RAČUNOVODSTVENA KONTROLA**

**Članak 24.**

Proračun i proračunski korisnici Općine primjenjuju sustav proračunskog računovodstva.

**Članak 25.**

Proračunski korisnici dužni su tijekom godine izraditi financijska izvješća predviđena zakonom, kao i polugodišnje i godišnje obračune, i dostaviti ih Općinskoj upravi.

**Članak 26.**

Proračunski korisnici mogu sklapati ugovore o nabavi robe, obavljanju usluga i ustupanju radova u visini dodijeljenih sredstava.

Proračunski korisnici dužni su Općinskoj upravi dati sve potrebne podatke, isprave i izvješća koja se od njih traže.

**Članak 27.**

 Općinski proračunski korisnici dužni su nadležnom upravnom odjelu dostaviti propisana financijska izvješća i izvještaje o realizaciji programa rada u rokovima propisanim za financijsko izvješćivanje.

 Ostali korisnici proračunskih sredstava dužni su upravnom tijelu dostaviti izvješća o realizaciji programa i utrošenim proračunskim sredstvima.

**IX. UPRAVLJANJE FINANCIJSKOM I NEFINANCIJSKOM IMOVINOM**

**Članak 28.**

 Slobodna novčana sredstva Proračuna mogu se prema odluci Načelnika Općine Kostrena, oročavati kod poslovnih banaka, pod uvjetom da to ne ometa i dovodi u pitanje redovito izvršavanje proračunskih izdataka.

**Članak 29.**

 Načelnik Općine Kostrena odlučuje o stjecanju i otuđivanju pokretnina i nekretnina i raspolaganju ostalom imovinom Općine čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju, odnosno raspolaganju ostalom imovinom, a najviše do 132.722,80 EUR, ako je stjecanje i otuđivanje nekretnina i pokretnina planirano Proračunom Općine za 2024. godinu i provedeno u skladu sa zakonskim propisima.

 O stjecanju i otuđivanju nekretnina i pokretnina te raspolaganju ostalom imovinom većom od vrijednosti utvrđenih stavkom 1. ovog članka odlučuje Općinsko vijeće Općine Kostrena.

**Članak 30.**

 Upravni odjeli Općine Kostrena upravljaju nefinancijskom dugotrajnom imovinom Općine Kostrena sukladno općim aktima Općine.

 Upravljanje imovinom iz stavka 1. Ovog članka podrazumijeva njezino korištenje, održavanje i davanje u zakup.

 Sredstva za održavanje i osiguranje dugotrajne nefinancijske imovine osiguravaju se u rashodima poslovanja razrađenim po pojedinim programima.

**X. URAVNOTEŽENJE PRORAČUNA I PRERASPODJELA**

 **SREDSTAVA PRORAČUNA**

**Članak 31.**

Ako tijekom godine dođe do neusklađenosti planiranih prihoda i primitaka te rashoda i izdataka Proračuna, njegovo uravnoteženje, odnosno preraspodjelu sredstava između proračunskih korisnika utvrditi će Općinsko vijeće Općine Kostrena izmjenama i dopunama proračuna.

**Članak 32.**

Općinski načelnik odobrava preraspodjelu sredstava na proračunskim stavkama kod proračunskih korisnika ili između proračunskih korisnika najviše do 5% rashoda i izdataka na stavci koja se umanjuje.

 Općinski načelnik je o preraspodjeli sredstava obvezan izvijestiti Općinsko vijeće prilikom podnošenja polugodišnjeg i godišnjeg izvještaja o izvršenju Proračuna.

**XI. ZAVRŠNE ODREDBE**

**Članak 33.**

Upravni odjel za financije i gospodarstvo izrađuje i dostavlja Općinskom načelniku polugodišnji i godišnji izvještaj o izvršenju Proračuna u rokovima propisanim Zakonom o proračunu.

Općinski načelnik podnosi polugodišnji i godišnji izvještaj o izvršenju Proračuna Općinskom vijeću u rokovima propisanim Zakonom o proračunu.

**Članak 34.**

Općinska uprava ima pravo nadzora nad financijskim, materijalnim i računovodstvenim poslovanjem korisnika Proračuna, te nad zakonitošću i svrsishodnom uporabom proračunskih sredstava.

Ako se prilikom vršenja proračunskog nadzora utvrdi da su sredstva bila upotrebljavana nezakonito ili nesvrsishodno o istom će se izvijestiti Općinskog načelnika i poduzeti mjere da se nadoknade tako utrošena sredstva ili će se privremeno obustaviti isplata sredstava sa pozicija s kojih su sredstva bila nenamjenski trošena.

**Članak 35.**

Ova Odluka objavit će se u “Službenim novinama Općine Kostrena“, a stupa na snagu 01. siječnja 2024. godine.

KLASA: 024-01/23-01/2

URBROJ: 2170-22-01-23-73

Kostrena, 29. studenog 2023. godine

**OPĆINSKO VIJEĆE OPĆINE KOSTRENA**

**Predsjednik**

Dražen Soldan